Suomessa 96 inttiin liian vaarallista miestä – ”Tällaisille ei ole syytä tarjota lisää väkivaltakoulutusta”

Harva nuorukainen ylpeilee, jos saa kutsunnoissa B:n paperit. Mutta jos kouraan lyödään T:n paperit, niin siinä sitä onkin appiukolle selittelemistä.

T-kelpoisuusluokkaan passitetut miehet eivät kelpaa lainkaan asepalvelukseen, sillä heidät katsotaan turvallisuusriskiksi. T-luokkaan kuuluu tällä hetkellä 96 suomalaista miestä.

– T-luokan paperit saa henkilö, joka saattaa olla arvaamaton ja näin vaaraksi joko itselleen tai muille. Lähtökohta on se, että armeija on turvallinen paikka, jotta isät ja äidit uskaltavat lähettää lapsensa palvelukseen, asevelvollisuusalan toimialapäällikkö, everstiluutnantti Vesa Tohkanen pääesikunnasta linjaa.

Rauhanajan palveluksesta vapautetut miehet ovat yleensä syyllistyneet siviilissä väkivaltarikoksiin.

– Joukossa on sekä yksittäiseen vakavaan tai toistuvasti lievempiin tekoihin syyllistyneitä. Tällaisille henkilöille ei ole syytä tarjota lisää väkivaltakoulutusta.

Tieto uhasta tulee normaalisti poliisilta ja usein kyseessä on vasta rikosepäily. Vapautus vaarallisuuden vuoksi onkin siksi monen kohdalla määräaikainen. Kun tuomioistuin toteaa epäillyn syyttömäksi, ovat kasarmin portit jälleen auki.

T-luokka on ollut käytössä vuoden 2008 alusta. Yhteensä varusmiespalvelu on evätty 111 kertaa. 15 päätöstä on jäänyt määräaikaiseksi, joten T-miesten määrä on 96. Yhdellekään armeijaan pyrkineelle naiselle ei ole vielä T-leimaa lyöty.

Arvaamattomia yksilöitä on todellisuudessa enemmän, mutta monen sellaisen kohdalla tie tyssää lääkärintarkastukseen. T-luokka tulee käyttöön, jos diagnoosia ei löydy.

Systeemi ei ole täydellinen, sillä kyse on inhimillisestä toiminnasta.

– Turvallisuusriskejä ei voi koskaan sulkea pois. Ongelmatapauksia tulee aina, Tohkanen myöntää.

T-luokkaan voi tulla passitetuksi myös kesken palveluksen. Yleensä kyse on lomilla tehdyistä rikoksista.

T:n papereita jaettiin aluksi vuosittain jopa yli 20:lle, nykyisin vain muutamille.

Merkittävämpiä ovat lukemat, jotka koskevat varusmiesiän ylittäneitä. T-luokkaan jääneitä on kolmekymppisissä miehissä maksimissaan viisi ikäluokkaa kohden.

Suurin osa T-luokkaan passituksista tehdään puolustusvoimien aluetoimistoissa. 111 päätöksestä vain 13 on tehty kutsunnoissa.

Asiasta uutisoi ensimmäisenä Keskisuomalainen.